Predkladacia správa

k návrhu nariadenia vlády Slovenskej republiky, ktorým sa vydáva Katalóg zdravotných výkonov

Podnet na vypracovanie návrhu nariadenia
    Ministerstvo zdravotníctva SR predkladá návrh nariadenia vlády Slovenskej republiky podľa Plánu legislatívnych úloh vlády Slovenskej republiky na rok 2006.

Vyjadrenie účelu a odôvodnenie potreby návrhu nariadenia
	Cieľom navrhovaného nariadenia vlády Slovenskej republiky je ustanoviť nový Katalóg zdravotných výkonov, ktorý je jedným z nevyhnutných predpokladov Zoznamu zdravotných výkonov v zmysle § 3 ods. 2 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 350/2005 Z.z.

Obsah návrhu nariadenia
Návrh nariadenia obsahuje Katalóg zdravotných výkonov, ktorý je súhrnom všetkých zdravotných výkonov, ktoré je možné vykazovať vo vzťahu k všetkým chorobám podľa prílohy č. 1 zákona č. 576/2004 Z.z.  a umožňuje vykonateľnosť tohto zákona ako i ďalších súvisiacich právnych predpisov. V súlade s § 3 ods. 1 zákona č. 576/2004 Z. z. Katalóg zdravotných výkonov je súhrn všetkých zdravotných výkonov s uvedením ich stručných charakteristík. Katalóg zdravotných výkonov je jedným z nevyhnutných predpokladov na tvorbu Zoznamu zdravotných výkonov v zmysle § 3 ods. 2 zákona č. 576/2004 Z. z. Katalóg zdravotných výkonov zo zákona nerieši 	hodnotu výkonu, t.j. nie je „bodovníkom“ a žiadnym spôsobom sa nedotýka financií, resp. platieb za jednotlivé výkony,	nerieši frekvenciu výkonu, t.j. početnosť výkonu za časovú jednotku, nerieši indikačné obmedzenie výkonu t.j. kto môže daný výkon vykonávať, nerieši miesto výkonu a ani prípustnú kombináciu výkonov. Až po vytvorení Katalógu zdravotných výkonov bude možné vytvoriť Zoznam zdravotných výkonov indikovaných pri jednotlivých chorobách, ktorý bude určovať frekvenciu a indikáciu zdravotných výkonov pri jednotlivých chorobách.

Dopad na štátny rozpočet   
	Návrh nariadenia vlády bude mať priaznivý dopad na verejné financie, pretože nový Katalóg zdravotných výkonov umožní lepšie zohľadňovať oprávnené náklady poskytovateľov zdravotnej starostlivosti na jednotlivé zdravotné výkony. Návrh nebude mať priamy environmentálny dopad, ani vplyv na zamestnanosť. Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 70 subjektom v dňoch od 3. marca 2006 do 24. marca 2006 v bežnej 15-dňovej lehote. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.